ועדת הכלכלה, כנסת 24, פרוטוקול מספר 6, 2021-08-02 13:45

מיכאל ביטון: אני מתחיל את ישיבת ועדת הכלכלה בנושא הצעת צו רישוי שירותים ומקצועות בענף הרכב (הארכת תוקף הוראת שעה).

מיכאל ביטון: אני אבקש מאנשי המקצוע במשרד התחבורה להציג אותו.

מיכאל ביטון: בבקשה.

ספיר דדון: כיום פרק ד' לחוק רישוי שירותים ובכלל זאת סעיפים 41, ו-47 עד 50, מטיל על היבואנים הישירים חובות שונות ביחס לכלי רכב מתוצר שמיובא על ידם לישראל.

ספיר דדון: במסגרת הוראת השעה צמצמנו בעבר את החובה הזאת ביחס לכלי רכב רק מסוג (M) ו-(N), ואנחנו רוצים להאריך אותה בשישה חודשים.

ספיר דדון: הוראת השעה מצומצמת לקבוצות קטנות של כלי רכב, היא חלה היום רק לגבי כלי רכב מסוג (L), (O) ו-(T), או במילים פשוטות, אופנועים, גרורים, טרקטורים ומכונות ניידות.

ספיר דדון: זה הכול.

מיכאל ביטון: תודה.

מיכאל ביטון: התייחסות של הייעוץ המשפטי שלנו.

מיכאל ביטון: בבקשה.

מרב תורג'מן: מדובר בצו שהותקן מכוח חוק רישוי שירותים ומקצועות בענף הרכב.

מרב תורג'מן: הסעיף המקורי שחוקק ב-2016 קבע תחילה נדחית לארבע שנים והסמיך את השר להאריך בצו את מועד התחילה.

מרב תורג'מן: התאריך הזה כבר נדחה פעם אחת, בחצי שנה, ולמעשה הוא היה אמור לפקוע באפריל 2021, אבל בגלל שהכנסת יצאה לפגרות אז מכוח סעיף 38(א) לחוק יסוד: הכנסת, כל חיקוק שעומד לפקוע שלושה חודשים לפני הבחירות או שלושה חודשים אחרי הבחירות, יעמוד בתוקפו עד 6 ביולי.

מרב תורג'מן: למעשה יצא שההוראה המהותית בחוק נכנסה לתוקף כבר ב-6 ביולי, ולכן פנינו למשרד התחבורה בבקשה לבחון את תחילת ההוראה באופן רטרואקטיבי, כך שזה יחול החל מ-7 ביולי, כדי שלא יהיה איזשהו פרק זמן שבו יש חובות על העוסקים.

מיכאל ביטון: ואת מתואמת מלא עם משרד התחבורה והכול מקובל על כולם?

מרב תורג'מן: הנוסח שמונח בפני חברי הכנסת מקובל עלינו.

מיכאל ביטון: חבר הכנסת יצחק פינדרוס, אני שמח שנשארת.

יצחק פינדרוס: כמי שהיה חבר בוועדת הכלכלה בכנסת הקודמת, בישיבה הראשונה ביקשתי מיושב-ראש הוועדה להקים תת-ודעה בנושא של רגולציה על רכב והבאת רכבים.

יצחק פינדרוס: משרד התחבורה אז, בהארכה שהייתה בסוף 2020, הציג שחלק גדול מהיעדים לא קרה.

יצחק פינדרוס: למשל, אחוז הרכבים שמיובאים ביבוא מקביל הוא לא האחוז הרצוי, או למשל הבעיות שרשות המיסים עושה.

יצחק פינדרוס: יש גם את הנושא של מוסכי ההסדר, שנכון שהוא לא חלק מהתקנות אבל הוא מעיב על החוק הזה ועל המציאות של המוסכים.

יצחק פינדרוס: לכן אני מציע לך, אדוני יושב-ראש הוועדה, על אף שהאופוזיציה עוד לא איישה את הוועדות, שתקים תת-ועדה שבשלושת החודשים הקרובים תעבוד צמוד למשרד התחבורה, כי לטעמי האינטרסים שלנו הם אותם אינטרסים ואני לא חושב שיש חילוקי דעות בעניין הזה.

יצחק פינדרוס: גם משרד התחבורה רוצה להגביר את היבוא המקביל, שזה רכבים יותר זולים; גם משרד התחבורה רוצה שגם מי שלא נמצא במוסכי ההסדר ייכנס פנימה; גם משרד התחבורה רואה עין בעין את זה שפעם זו בעיה ברשות המיסים, פעם זו בעיה בחברות הביטוח, פעם זה בעיות בשמאויות וכו'.

יצחק פינדרוס: השרה הקודמת התחילה לעסוק בנושא של השמאות, לעשות איזשהו שינוי שעלה בדיונים הקודמים.

יצחק פינדרוס: אני חושב שהוועדה תעשה טוב אם היא לא תחכה לבחירות הבאות אלא תקים תת-ועדה שתעסוק באינטנסיביות בחודשים הקרובים ותבדוק מה החוק הזה השיג מ-2016 עד היום, במה הצלחנו ובמה לא הצלחנו - - -

מיכאל ביטון: אני אגיד לך איך אני תופס את הסוגיה של ועדות המשנה.

מיכאל ביטון: כבר קיבלתי שבע בקשות לוועדות משנה מחברי הכנסת.

מיכאל ביטון: מצאתי לנכון שאם נקים ועדות משנה זה יהיה אחרי שנראה את כל החומר.

יצחק פינדרוס: או שתקימו צוות ייעודי של הוועדה לנושא הזה.

מיכאל ביטון: הוועדה הזאת מטפלת בעשרה משרדי ממשלה, אז הלוגיקה אומרת שידיה עמוסות ויש מקום לבזר סמכויות.

מיכאל ביטון: אבל הדיון על ועדות משנה יתקיים אחרי שנדע שיש חוק הסדרים ויש תקציב ושנראה חברי כנסת נוכחים וחרוצים.

מיכאל ביטון: אם אפשר לעשות צוות עבודה - - -

יצחק פינדרוס: כן, צוות עבודה זה גם אפשרות.

יצחק פינדרוס: אני לא מחפש הגדרה של ועדת משנה.

עידית חנוכה: צוות ועדה זה לא מושג שקיים.

עידית חנוכה: חברי כנסת יכולים להתכנס עם המשרדים.

מיכאל ביטון: אני רוצה שתדייק בהצעה שלך.

יצחק פינדרוס: שתיקח שני חברי ועדה מעבר ליושב-ראש הוועדה, אחד מהקואליציה, אחד מהאופוזיציה, והם ישבו יחד באינטנסיביות מול אנשי המשרד בחודשים הקרובים ויראו באיזה יעדים עמדו ובאיזה לא.

יצחק פינדרוס: שיהיה איזשהו צוות עבודה שיעשה עבודה מולם ויראה איך מתקדמים, כדי שלא נתחיל להתווכח כשיביאו את החוק בעוד שישה חודשים ואז נדחה את זה לעוד שישה חודשים.

יצחק פינדרוס: הרי יש פה משהו אמיתי.

יצחק פינדרוס: ב-2016 עשו חוק שהיה צריך לפקוע כי היינו צריכים לבדוק איפה עמדנו ביעדים ואיפה לא.

יצחק פינדרוס: אז בוא נעשה את זה יחד בצורה בריאה ונורמלית.

מיכאל ביטון: חבר הכנסת פינדרוס, קודם כול תודה על העצה שלך.

מיכאל ביטון: דבר שני, נלמד את החוק, אבל הוא לא בא לפה לדיון היום, אלא אנחנו דנים פה במשהו מאוד ממוקד.

מיכאל ביטון: אחרי שנשמע את הייעוץ המשפטי ננסה לבנות את המושג הזה צוות עבודה.

יצחק פינדרוס: אז לסיכום אני רק רוצה לומר את שלושת הנושאים שצריך לשים לב אליהם.

יצחק פינדרוס: הנושא של היבוא המקביל, האם זה הצליח או לא, בעיקר במכוניות היותר קטנות.

יצחק פינדרוס: צריך לבחון מה היעד הממשלתי.

יצחק פינדרוס: היעד של ישראל כץ היה יעד מאוד שאפתני, ולא עמדנו בו.

יצחק פינדרוס: דבר שני, הנושא של מוסכי ההסדר, והדבר השלישי, שכבר התחילו לטפל בו, הנושא של המחירון.

יצחק פינדרוס: אלה שלושת הנושאים.

מיכאל ביטון: משרד התחבורה, קיבלתם פה דגשים לנתונים שצריך להציג.

מיכאל ביטון: נניח שתוך חודש תציגו לנו את תמונת המצב במה שחבר הכנסת פינדרוס הציג, על אף שזה לא הנושא היום.

מיכאל ביטון: אנחנו יכולים לעשות הקראה לתיקונים של היום?

מיכאל ביטון: רגע, יש בקשה לרשות דיבור.

מיכאל ביטון: רון מלכה, מנכ"ל חן מוטורס, יבואני כלי רכב, בבקשה.

מיכאל ביטון: אבל זה רשות דיבור רק על הנושא שנדון עכשיו, לא לגלוש למקומות אחרים.

רון מלכה: אני מבין שהיום אנחנו מדברים על הנושא של הארכת צו השעה ליבוא רכב משומש - - -

מיכאל ביטון: לא, לא, תסבירו לו על מה מדברים היום.

חוה ראובני: סעיף הרכב המשומש הוארך בהסתייגות שהכניסו חברי הכנסת בדיון שהיה בתיקון 7 לחוק, שנדון בחודש שעבר.

חוה ראובני: בסעיף 253(א) תקופת ארבע השנים הוארכה לשש שנים, בעקבות הסתייגות של חברי הכנסת בדיון בוועדה, אחרי שאנחנו באנו עם בקשה מצומצמת רק להאריך את תוקף צווי הפיקוח כד שנוכל להשלים את התקנת התקנות, שצפויות להגיע לפה לוועדה במושב החורף.

חוה ראובני: הן כבר מוכנות ועכשיו אנחנו נמצאים בהליך של לקבל הסכמות של שרים אחרים, כי מה שנעשה בכנסת הקודמת צריך להיעשות מחדש.

חוה ראובני: עכשיו אנחנו מדברים רק על סעיף 253(ב), הוראת שעה להגבלת יבוא - - -

מיכאל ביטון: את יכולה להקריא את הנוסח ונצביע?

יצחק פינדרוס: ובשים לב להערת היועצת המשפטית שאנחנו הולכים רטרואקטיבית בגלל מה שהיה.

מיכאל ביטון: אכן בצירוף ההערה של היועצת המשפטית של הוועדה.

מיכאל ביטון: מי בעד הצו?

מיכאל ביטון: אושר.

מיכאל ביטון: פה אחד.

מיכאל ביטון: תודה רבה, הישיבה נעולה.